Marzanne & Carl Johan Altin – Troue van die jaar kompetisie
Marzanne & Carl Johan Altin
Vrouedag behoort mos op geen ander manier gevier te word as 'n troudag nie.
'n Vakansie dag elke jaar op ons huweliksherdenking. Wat 'n bonus. Elke dogtertjie droom oor haar troudag en ons troudag was alles en meer waaroor ons ooit kon droom. Die dag was gevul met soveel liefde en geluk.
Ons het besluit om by Lace on Timber te trou omdat dit vir ons 'n gevoel gegee het van bos met styl. Die Kapel is verseker iets om oor huis toe te skryf. Ek het in Marble Hall groot geword, 'n regte klein plaasdorpie en wou graag iets van my kinderdae deel hê van ons troue. Ons bly eintlik in die Kaap maar Pretoria lê vir ons baie naby aan die hart en ons kon nie anders as om die wynplase te ruil vir die stad se liggies en bos gevoel nie.
Ek het so uitgesien om by Carl Johan in die kerk te kom. Ek kon nie wag om hom te sien nie. Die oomblikke was so groot. Van die eerste oomblik wat my pa my in my trourok sien tot die aand wat ek en Carl Johan ons laaste dans gedans het. Ek onthou nou nog hoe ek met elke een van die spesiale gebeure gevoel het. Ek kan nie dink aan 'n lekkerder gevoel as om in die kerk af te stap na die beste besluit van jou toekoms nie.
Dit was so 'n groot voorreg vir my om 'n Anel Botha trourok te kon dra. Ek bedoel! Ek is seker dit is enige meisie se droom. My rok was absoluut perfek.
Mens kon vir Carl Johan deur 'n ring trek met sy spoggerige pak van Ted Baker.
Ons was bevoorreg vir ons familie uit Kanada, Australie en Dubai wat hierdie dag saam ons kon vier het. 160 gaste het laatweet hulle kom en 160 gaste het opgedaag. Wat 'n voorreg!
Een van die grootste spesiaalste oomblikke vir my was dat my pa saam my die padjie in die kerk kon afstap. My pa was 'n paar jaar terug in 'n groot motorongeluk waar hy verskeie ernstige beserings opgedoen het. Dit het my pa langer as 'n jaar gevat om weer normaal te kon loop sonder enige hulp. My pa het laasjaar nog gesukkel om lang afstande te loop en self die ent in die kerk in sou vir hom moeilik wees. Ek was so geseën dat my pa dit saam my kon doen en self saam my die pa en dogter dans kon doen wat ook op 'n stadium buite die kwessie was.
As ons onself kry kyk ons na ons video. Die mooiste herinneringe wat ons oor en oor wil beleef. Ons troue was verseker vir ons 'n hoogtepunt! Die mooiste dag! Ons sprokies dag.